Akanya ka kgang ya ga Kgosi Saulo wa Iseraele. E ne ya re fa a lemoga gore o tlile go swela mo ntweng ya gagwe ya bofelo kgatlhanong le Bafilisitia, go na le gore a letle gore baba ba gagwe ba mo sotle, “Saulo a tsaya tšhaka a wela mo go yone.” Fa Bafilisitia ba fitlhela setopo sa gagwe ba ne ba se kokotela mo loboteng lwa Bethe-shane. Fa banni ba Jabeshe-gileade ba ne ba utlwa se Bafilisitia ba neng ba se dirile ba ne ba ntsha setopo seo, mme ba se fisa. Go tswa foo ba ne ba tsaya marapo a gagwe mme ba a fitlha. Ba ne ba bo ba itima dijo malatsi a le supa, e leng moetlo wa go hutsafala mo Baiseraeleng. (1 Samuele 31:4, 8-13; Genesise 50:10) Fa motlodiwa wa ga Jehofa e bong Dafide a sena go utlwa se banni ba Jabeshe-gileade ba se dirileng o ne a re: “A Jehofa a lo segofatse, ka gonne lo diretse Saulo morena wa lona bopelonomi jono jwa lorato, ka gonne lo mo fitlhile. Mme jaanong e kete Jehofa a ka lo direla bopelonomi jwa lorato le boikanyegi.” (2 Samuele 2:5, 6) Baebele ga e supe gore banni ba Jabeshe-gileade ba ne ba kgalelwa go dira se se neng se lebiwa e le moetlo wa phitlho ya ga Kgosi Saulo. Bapisa seo le kgang ya ba bangwe ba ba neng ba se ka ba fitlhwa ka ntlha ya go bo ba dirile phoso nngwe. (Jeremia 25:32, 33) Molebedi wa Mokeresete a ka nna a akanya ka pego e e buang ka Saulo fa a dira tshwetso ya gore a o ka neela puo ya phitlho ya mongwe yo o ipolaileng.